รายได้รัฐบาล9เดือนต่ำกว่าเป้า6.55หมื่นล้าน
สำนักงานเศรษฐกิจการคลัง เผย รายได้รัฐบาล9เดือนต่ำกว่าเป้า6.55หมื่นล้านบาท
17 ก.ค. 2558

สำนักงานเศรษฐกิจการคลัง เผย รายได้รัฐบาล9เดือนต่ำกว่าเป้า6.55หมื่นล้านบาท
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ในช่วง 9 เดือนแรกของปีงบประมาณ 2558 รัฐบาลจัดเก็บรายได้สุทธิ 1.63 ล้านล้านบาท ต่ำกว่าประมาณการ 6.55 หมื่นล้านบาท หรือ 3.9% แต่สูงกว่าช่วงเดียวกันปีที่แล้ว 5.3%  เป็นผลจากภาษีเงินได้นิติบุคคลต่ำกว่าเป้าหมาย 6.05 หมื่นล้านบาท ภาษีมูลค่าเพิ่มต่ำกว่าเป้าหมาย 4.22 หมื่นล้านบาท ภาษีเงินได้ปิโตรเลียมต่ำกว่าเป้าหมาย 3.26 หมื่นล้านบาท และภาษีสรรพสามิตรถยนต์ต่ำกว่าเป้าหมาย 1.77 หมื่นล้านบาท 
อย่างไรก็ดี การจัดเก็บภาษีน้ำมันสูงกว่าเป้าหมาย 4.3 หมื่นล้านบาท การจัดเก็บรายได้ของส่วนราชการอื่นสูงกว่าเป้าหมาย 2.53 หมื่นล้านบาท และการนำส่งรายได้ของรัฐวิสาหกิจสูงกว่าเป้าหมาย 1.58 หมื่นล้านบาท
นายกฤษฎา กล่าวว่า การจัดเก็บภาษีมูลค่าเพิ่มในช่วง 9 เดือนแรกของปีงบประมาณ 2558 กลับมาขยายตัวอีกครั้งเมื่อเทียบกับปีก่อน โดยมีปัจจัยบวกจากภาษีมูลค่าเพิ่มที่จัดเก็บในประเทศขยายตัวกว่า 7% สะท้อนให้เห็นว่าในประเทศยังมีการบริโภคและการลงทุนอยู่
อย่างไรก็ดี การจัดเก็บรายได้รัฐบาลในช่วงที่ผ่านมาต่ำกว่าประมาณการ เนื่องจากยังคงได้รับผลกระทบจากภาวะเศรษฐกิจที่ชะลอตัวในช่วงที่ผ่านมา และจากราคาน้ำมันดิบที่ลดลงเป็นอย่างมาก